Source: http://www.kkp.sk/kastiel-mocenok/
Timestamp: 2018-04-23 17:04:49+00:00

Document:
Kaštieľ Močenok | Komunita Kráľovnej pokoja
Centrum pre deti a rodiny/Detský domov
DSS v Močenku sme zriadili v roku 2003. V súčasnosti máme 39 klientov – dospelých osôb so zdravotným (mentálnym, psychickým, telesným) postihnutím. Poskytujeme im: pomoc pri odkázanosti na pomoc inej fyzickej osoby, sociálne poradenstvo, sociálnu rehabilitácia, ošetrovateľskú starostlivosť, ubytovanie, stravovanie, upratovanie, pranie, žehlenie a údržbu bielizne a šatstva, osobné vybavenie, úschovu cenných veci. Zabezpečujeme tiež: pracovnú terapiu, záujmovú činnosť, utvárame podmienky na vzdelávanie a pod.
Cenník DSS.
V zmysle § 72 ods. 20 zákona č. 448/2008 Z. z. o sociálnych službách sú priemerné ekonomicky oprávnené náklady podľa § 72 odseku 3 písm. a) zákona č. 448/2008 z. z. za DSS Močenok/celoročná pobytová forma za rozpočtový rok 2017 po ich prepočítaní na mesiac na prijímateľa sociálnej služby zverejnené na tomto mieste TU.
Centrum pre deti a rodiny (detský domov) vykonáva opatrenia pobytovou formou
pre dieťa na základe
Centrum pre deti a rodiny/detský domov Močenok poskytuje od roku 2003 starostlivosť nahrádzajúcu prirodzené rodinné prostredie formou celoročného pobytu pre deti od 0 – 18 rokov ich veku a ďalej až do osamostatnenia najdlhšie však do dovŕšenia 25 rokov veku. Starostlivosť v centre zahŕňa stravovanie, bývanie, zaopatrenie a ďalšiu starostlivosť, poradenstvo, záujmovú, kultúrnu a rehabilitačnú činnosť, úschovu cenných vecí. Súčasťou starostlivosti je aj odborno-liečebno výchovná starostlivosť zameraná na odstránenie sociálnej zanedbanosti a psychosociálnych porúch vývinu dieťaťa. Centrum zabezpečuje aj zdravotnú starostlivosť.
Centrum/Detský domov Močenok je rozdelený na 3 samostatné skupiny, 1 samostatnú skupinu pre mladých dospelých a starostlivosť vykonáva tiež v sieti svojich profesionálnych rodín. Na každej skupine býva max 10 detí. Každá skupina je samostatná jednotka, aby sa čo najviac zachovala rodinnosť a individuálny prístup. Naše deti sprevádzame na ceste hľadania životných hodnôt a orientácie a ponúkame duchovnú i ľudskú pomoc v ich dozrievaní a osobnostnom raste. V prípade neúspechu sanácie biologickej rodiny im pomáhame pri hľadaní náhradnej rodiny.
Všetky deti sa primerane svojmu veku a schopnostiam podieľajú na živote svojej skupiny. Ich život je podobný životu detí v rodine. Okrem svojich školských a domácich povinností majú naše deti bohaté možnosti na aktívny relax, rekreačnú a záujmovú činnosť.
Žiadosť o pobyt dieťaťa mimo DeD.
V Močenku máme od roku 2012 zriadené aj Zariadenie pre seniorov. Kapacita zariadenia je pre 8 seniorov. V zariadení pre seniorov poskytujeme: pomoc pri odkázanosti na pomoc inej fyzickej osoby, sociálne poradenstvo, sociálna rehabilitácia, ošetrovateľská starostlivosť, ubytovanie, stravovanie, upratovanie, pranie, žehlenie a údržba bielizne a šatstva, osobné vybavenie, utvárame podmienky na úschovu cenných vecí, zabezpečujeme záujmovú činnosť.
Cenník ZpS Močenok.
V zmysle § 72 ods. 20 zákona č. 448/2008 Z. z. o sociálnych službách sa zverejňujú priemerné ekonomicky oprávnené náklady podľa § 72 odseku 3 písm. a) zákona č. 448/2008 z. z., ktoré po ich prepočítaní za rozpočtový rok 2017 boli v ZpS Močenok vo výške 930,69 EUR/mesiac/prijímateľa.
Zariadenie opatrovateľskej služby v Močenku sme zriadili v roku 2012. Kapacita zariadenia je 10 miest.
Cenník ZOS Močenok.
V zmysle § 72 ods. 20 zákona č. 448/2008 Z. z. o sociálnych službách sa zverejňujú priemerné ekonomicky oprávnené náklady podľa § 72 odseku 3 písm. a) zákona č. 448/2008 z. z., ktoré po ich prepočítaní za rozpočtový rok 2017 boli v ZOS Močenok vo výške 900,78 EUR/mesiac/prijímateľa.
Denný stacionár v Močenku začal svoju prevádzku od 1. 1. 2013.
V zmysle § 72 ods. 20 zákona č. 448/2008 Z. z. o sociálnych službách sa zverejňujú priemerné ekonomicky oprávnené náklady podľa § 72 odseku 3 písm. a) zákona č. 448/2008 z. z., ktoré po ich prepočítaní za rozpočtový rok 2017 boli v DS Močenok vo výške 369,15 EUR/mesiac/prijímateľa.
Poskytovanie terénnej opatrovateľskej služby sme začali v obci Močenok poskytovať od roku 2014.
V zmysle § 72 ods. 20 zákona č. 448/2008 Z. z. o sociálnych službách sa zverejnené priemerné ekonomicky oprávnené náklady podľa § 72 odseku 3 písm. a) zákona č. 448/2008 z. z. po ich prepočítaní na mesiac na prijímateľa sociálnej služby za rozpočtový rok 2017 sa nachádzajú tu.
Od roku 2006 sme zriadili chránenú dielňu, v rámci ktorej prevádzkujeme chránené pracoviská. V súčasnosti je v nich zamestnaných 33 zamestnancov so zdravotným postihnutím (18 v Močenku a 15 v Radošine) ma pracovných pozíciách pomocník sociálneho zariadenia a údržbár.
Chránená dielňa a chránené pracovisko sú pracoviská zriadené právnickou osobou alebo fyzickou osobou, v ktorých pracuje najmenej 50 % občanov so zdravotným postihnutím, ktorí nie sú schopní nájsť si zamestnanie na otvorenom trhu práce, alebo pracoviská, na ktorých sa občania so zdravotným postihnutým zaškoľujú alebo pripravujú na prácu a v ktorých sú pracovné podmienky vrátane nárokov na pracovný výkon prispôsobené zdravotnému stavu občanov so zdravotným postihnutím.
Kaštieľ v Močenku bol postavený v rokoch 1840 – 1850 ako letné sídlo nitrianskych biskupov Imrichom Paugyaymm. Je veľmi cennou staviteľskou pamiatkou klasického umenia; postavený v staroslávnych tureckých slohoch iónskom a dórskom.
Kaštieľ je štvorkrídlová poschodová budova so strohým priečelím, ktoré je plasticky členené plytko vystupujúcimi rizalitmi. Pod hlavným vchodom do budovy je portikus s balkónom. Vnútro kaštieľa tvoria náročne riešené interiéry.
Na prízemí je ústredný vestibul s dvojramenným schodiskom, kazetovým stropom, stĺporadím s iónskymi a dórskymi hlavicami. Na poschodí sú izby veľkej umeleckej hodnoty, sú sčasti zachované umelecké
parkety, maľby na stropoch, tapety, benátske zrkadlá a v niektorých miestnostiach i lustre. V bývalej zasadacej miestnosti vidieť namaľovaný obraz vtedajšej Nitry a Močenku, rôzne romantické cudzokrajné krajinky, kvetiny, kytice…
Osobitné postavenie má kaplnka s oltárom Svätého Kríža. Je vysoká 12 metrov. Steny sú obložené imitáciou mramoru. Pod chórom je asi 3 metre vysoký stĺp z bieleho mramoru s korintskou hlavicou a oproti na oltári je asi trojmetrový kríž z ebonitového dreva. Stenu za ním zaberá veľkoplošná maľba znázorňujúca Boha -Otca a Ducha Svätého. Tesne pod stropom sú štyri vety, ktoré v preklade znamenajú:
Kríž Kristov je vždy so mnou.
Krížu Kristovmu sa vždy klaniam.
Kríž Kristov je moje útočište.
Kríž Kristov je moja istá spása.
V kaštieli bola aj biskupská knižnica, ktorá obsahovala do 2200 zväzkov kníh. Neskôr bola presťahovaná do nitrianskej diecéznej knižnice. Počas prvej svetovej vojny tu sídlil počas dvoch rokov biskupský úrad. Po skončení vojny nitriansky biskup Dr. Karol Kmeťko prenajal kaštieľ misionárom Spoločnosti Božieho Slova (verbisti).
V rokoch 1928 – 1950 si kaštieľ prenajali Školskí bratia sv. Jána Krstiteľa de la Salle, ktorí tu mali noviciát a založili i chlapčenskú školu.
V roku 1950 sa začala smutná história, kedy nastalo zrušenie všetkých mužských reholí a kláštory boli premenené na sústreďovacie ústavy pre rehoľníkov. Takým sa stal i tento kaštieľ, kde bolo internovaných okolo 300 rehoľníkov, kňazi a biskupi.
Od roku 1952 slúžil kaštieľ ako charitný domov pre choré a staré rehoľné sestry. Sestry sem boli privezené z rôznych kláštorov a z rôznych reholí, nakoľko im bola znemožnená práca najprv v školách a neskoršie aj v nemocniciach. Sestry jednotlivých reholí sa po roku 1989 presťahovali do svojich kláštorov a zostali tu už iba sestry Spoločnosti Dcér kresťanskej lásky sv. Vincenta de Paul (vincentky).
Od roku 2003 má kaštieľ v úžívaní Komunita Kráľovnej pokoja, ktorá tu prevádzkuje Detský domov, Domov sociálnych služieb a Duchovné centrum Terezianum. Komunita začala s kompletnou obnovou objektu v roku 2004. Kaštieľ prechádza najrozsiahlejšou rekonštrukciou vo svojej vyše 150 ročnej histórii.

References: § 72
 § 72
 § 72
 § 72
 § 72
 § 72
 § 72
 § 72
 § 72
 § 72